কাঠফাটা রোদ্দুরে ‘পথের স্বস্তি’ গাছের ছায়া। কিন্তু ছায়ারই অভাব লেক গার্ডেন্সের একাংশে! কলকাতা পুরসভার বৃক্ষরোপণ কর্মসূচির ‘অধরা’ থেকে গিয়েছে এই অঞ্চলের কিছু অংশ। 
পুরকর্তাদের একাংশ অবশ্য এলাকায় পরিকাঠামোর অভাবকেই এজন্য দায়ী করেছেন। আগামী বর্ষায় এখানে কীভাবে বৃক্ষরোপণ করা যায়, সেই বিষয়ে পুরসভার উদ্যান দফতরের সঙ্গে আলোচনার ভিত্তিতে নির্দেশিকা তৈরির সিদ্ধান্ত নিয়েছেন স্থানীয় ১০ নম্বর 
বরো কর্তৃপক্ষ।
উদ্যান দফতরের মেয়র পারিষদ দেবাশিস কুমার বলেন, ‘‘লেক গার্ডেন্স অঞ্চলে কিছু জায়গায় এই সমস্যা আছে। এই কারণেই নির্দিষ্ট পরিকল্পনা করে যেখানে গাছ নেই, সেখানে গাছ লাগানো হবে।’’ পুরসভা সূত্রের খবর, লেক গার্ডেন্স অঞ্চলের কিছু জায়গায় গাছ পোঁতা হয়েছিল কয়েক বছর আগে। কিন্তু তা প্রয়োজনের তুলনায় অনেক কম। সম্প্রতি, পুরসভা এই অঞ্চলে যে সমীক্ষা করেছে তাতে দেখা গিয়েছে, এখানে রাস্তায় গাছ পোঁতার জায়গা অল্প। কারণ, রাস্তার পরিসর ছোট। ফুটপাথও 
তুলনায় কম।
উদ্যান দফতরের এক আধিকারিক জানান, অল্প পরিসরের রাস্তায় গাছ লাগানোর অসুবিধা রয়েছে। পাশেই যোধপুর পার্ক এলাকায় তুলনামূলকভাবে অনেক বেশি গাছ লাগানো সম্ভব হয়েছে বলে ওই আধিকারিকের দাবি। ১০ নম্বর বরোর চেয়ারম্যান তপন দাশগুপ্ত বলেন,‘‘লেক গার্ডেন্স এবং তার সংলগ্ন অঞ্চলে বেশিরভাগটাই রয়েছে বেসরকারি মালিকাধীন জমি। অনেক বস্তি অঞ্চলও রয়েছে। এছাড়া রাস্তা ছোট হওয়ার সমস্যা তো আছেই। সেই কারণে বৃক্ষরোপণ কর্মসূচি সেভাবে সফল হয়নি।’’ তপন জানান, এই বছর বরো থেকে বৃক্ষরোপণ কর্মসূচিতে গুরুত্ব দেওয়া হবে।
উদ্ভিদ বিশেষজ্ঞ রণজিৎ সামন্ত জানান, বর্তমানে শহরে বড় গাছের বদলে বকুল, জারুল, কামিনী জাতীয় মাঝারি উচ্চতার গাছ লাগানো হয়। যে কোনও গাছের ক্ষেত্রেই কমপক্ষে ১০ ফুট অন্তর দূরত্ব বজায় রাখতে হয়। দেখতে হয়, গাছের শিকড় যেন মাটির অন্তত তিন ফুট গভীরে প্রবেশ করতে পারে। কংক্রিটের আবরণ থাকলে বড় গাছ পড়ে যাওয়ার সম্ভাবনা থাকে বলেও তিনি জানান।